
      Mojoj majci
    

  
    OD OBLOGA LJEPOTE

  
    OD OBLOGA LJEPOTE

     

    Priklani dan

na nakovnju drži

nekovni az

Staro slovo

njišti

nježnost

cvijeta kometa

Križi su bolni

groznica i vibra

pamet prevrću

kupusovom iglom

Ne stižu anđeli u goste

očima mi

Al znam

da doista žudim

iscijediti

nemirom sna

rasol za ljepotu

od riječi

što se nižu

u nisku

dobre

vedrine

  
    OD KRVI NEČISTE

     

    Okovan

jah

tijelom

i jelom

sirak prosijavam

njihovom blagodati

jah

siromah

osiljen silom

i nemilom

i pregolemom

jao

u rog vrisnem

trajnost

svoju

i opet

i tri puta

i trideset puta

od večeri

sebi

do

ujutra

duboko

unutra

sukrvicu svoju

  
    NOĆOM

     

    Snatrim

anđele

bokova jakih

az

mješina

vode i ulja

Ćutim

nevjeru

česme suncokretne

med i prà

povazdan

Stojim

ocrtan vjetrom

i metrom

Boga

i ljudi

sam

i

nestvaran

  
    OD OČIJU NEJAKIH

     

    U svibanjskoj noći

hodam

prostorom nespokoja

Čujem

glasanje mačaka

dječjim zazivima

imena bliska

az

meni bez krivnje

gledaju

pitanja nepravednosti

bez odgovora

njima

meni

i

svima

okorjelima

  
    PROČIŠĆENJE

     

    Odilja

trepet točaka

naših kvadrata tuge

rastem spiralom

iz prošlog

iz nemoći

Meandar svijesti

tka moju ćutnju

zvijezde dahću

same

u mrklini

Govorim

doći ću

ja ću doći svakako

oslobođen ćerpiča

kućica sa zemlje

u nebo

ljubičasto

  
    AZ BOJA

     

    Ištem

stupicu za sunce

jer

valja mi

ù sridu

onu zdravu stranu

oblika moga svijétla

ja l’ tijelo

ja l’duša

il’ bit će

da nema spone

već

zeleno

doista jest

najdraži porod

sunca

boje

moje

  
    OD MANJKAVOSTI

     

    Az

očujen sivim

čujnošću

čudesa

nebesa

zemnim

povlačim crtu

po tmasti dnevnosti

krečnu

svjetlom orošenu

rosom osmiješenu

malaksalost

svoju

boju

nenasvodljivu

ipak

moju

  
    OD PRAZNINE

     

    Az

maniti zemnik

šupljim svjetlom

očaran

podzemnik tašt

žuh

varivo riječi

odvračati

od vradžbine svijeta

u tišinu sviće

molitva

Bogu

mjerica

zrake šestokrake

plama

nasred

moje rake

  
    OD ČAJA ZVIJEZDA

     

    Krugovi neba

dube

na cigli

razobličenje

krvi bola

samoga

moga

Raspukline

osušenih zvijezda

plutaju

u vrelini vode

puštaju

glas mjesečine

u drobini snova

Pečena zemljo

lije se dolinom tvojom

napitak krepanog dana

Primi ga

nježno

da srču

visine

čujnošću čaja

obline nada

u dubu

sada

poslijepodne noći

prije noći dana

svagdana

  
    OD ŽEN

     

    O žên

kad ti ise

vise

jošte bole

primi me lako

s malo voska

da sažeže

maslo

tvojih grudi

a ti budi

vino meni

metvica u dahu

poganica trava

krasotica

što

spava

  
    MANDICI

     

    Az

trpnik

sin očev

posipljem prâ

po ugrizbama

koze dvosise

po krastama

svojih

zala

nadanja

čežnji

Jer oblik bi ispunjen

nutrinom

njenog daha

i odumiranjem

spiralnog straha

prašinom zemnom

i koprivom žeženom

Onda

sad jest

da perut glavu rosi

i rosa glavu kosi

  
    ZAPIS OD DVOJBE

     

    U noći praznine

žeđam

jestivi dan

er

az

nisam ja

ili jesam

između

sutona i zora

jastva

i

rječotvora

  
    MOLITVA

     

    Bože,

u ime Tvoje

i Sina

i Duha Svetoga

meni

kakav jesam

ne dozvoli

da usta se

iskrive

jer uzalud

tada

i metvica

i kopriva mrtva

Riječ

u grlu

mrak mi je

u srcu

Privi me sebi

da s Tobom jesam

i uvijek

i zauvijek

Amen

  
    PJESME OD ZAPISA

  
    OD ZAPISA

     

    U godini

koja možebit i ne bi dobra

iskvasih perut u octu

preslatke varke

Bože

neka mi bude danas

tamjan u kupki ispranog jutra

jer

pit mi je mlijeko

zgusnutih tragova

sedmolikih šalica znoja

Ozdravi stoga

slugu svoga poganoga

molju

az

amen

  
    OD ČAROLIJE

     

    Daždi

u nadanju

brzih slika kruga

Az

očima ne vjeruje

ni

kosuncu blještavom

ni

riječima što im se žuri

sapet

ostaje

u mirisu

kruha i soli

nepreboli

maslinovoj

  
    LIKARIJA

     

    Kad zaboli i tuga i radost

udahnuti hoću krepost trave

nadom da ne treba šaka soli u grlu

ni

žuč na jeziku poganu

ni

oko na šaci ludoj

tek

šum lišća jasike slušam

i

bit će da vidjet ću

zvijezde u modrini

kako ljepotom pamet prevrću

bez topljivog daha

Zaiskat ću doista samo glas jasenova

prije no što boli zaspu u dnu bića

umornoga

  
    OD SUPROTIVA KLETVE

     

    Pospremit mi je

nagomilanu samoću aza

na plitku ladicu kredenca zelenoga

Jutrom natašte

kada se sunce promili

ispit ću

procijeđenu ispijenost

Kratkoće

Oklupčan sobom

smiješak će me odvesti danu

što traje ko vreteno crno i bijelo

  
    OD GRLA USPOMENA

     

    Az

nasitno pluća širi

na krevetu uspomena

U mirisu deke i lancuna

diše

kopriva žigavica

Az

poljubi krpu masnu

od ispranih strasti tijela

nekoliko puta

pak zaspi

u smiješak

probuđenih svjetova

srca

I

satrtoga

tijela

  
    OD ZALJUBLJENOSTI

     

    Usebljen u tebe

šetam svoje tijelo

tihožićem grada

moja draga

    Kalendar od snova

metvice i lipe

zamiriše uspomene

na dozrele strasti

što se kvase u zimnici

našeg

propuštenog žića

    Usebljen u tebe

tijelo mene šeta

dokolicom

sasvim nekom

drugom

draga

sada

  
    OD PATRICE VREMENA

     

    Az

urešen u klatno

njihalice ure

ćuti kucaj

trajanja bez brojke

az

slušat hoće

miris od ljepote

na vimenu svakojakih rana

az

kušat hoće

kvasac od ljepote

na očima razasutih stvari

az je az

i az

u vremenu kojeg ionako

nema

  
    OD SMRTI PJESNIKA

     

    Da

i nije to isto

i

nije tuga ista

ni

zemlja nije teška

pak kada pjesnika ispraćaš na pokoj

jerbo

vlati trave

i

nadalje

mirišu

bjelinom ugaslog vapna

rosom

jutarnjom

  
    PJESME OD UMORA

  
    OD UMORA ČOVIKA

     

    U manitoj igri

lista i vjetra

mlaka voda

puni osušene sudbine

az

gleda

trgovci dušama

štave na rašljama

kožu svojih ispranih srdaca

I zato je sajam u vrtu ljekovita bilja

šaren

od šupljih čudesa

a

igra traje

umornim nagnućem

lista i vjetra

i dalje

i dalje

  
    OD JASTUČNICE SJETA

     

    Čudnovatim pravcima plutaju

skrunjeni bridovi poslijepodnevnih sjeta

Az

oproštene tuge zivka

ujastučenom simetrijom dana

čuje

lepet tišine

umornih ptica na žici

i vidi prosušenu sjetu

kako u nadolazećim likovima othodi

u mrlju

neku svijetlu

  
    PJESMA OD OMARE

     

    Teška svjetlost sutona

ganjkom

dogega sparno

Obamrla dosada klecne

Tek oplošje napuštenih riječi

zovući bezočne stvari

ušuška rascvalu tugu

u mrlju na zidu

polako

Nahero škripi dah

u šupljem zdanju

  
    OD RAVNOG SPOMENA

     

    Sitost horizontalne tišine

unese

u ambare tuge

pljesnivi pogled tustog lica

Uhranjeni lišaj

ceri se podbuloj cikli na vodi

Az gleda

rupe

umorne od mrtvih

i čuje

gašeno vapno

kako posvema tromo kuca

  
    OD MRCILIŠTA

     

    U prostoru onog

koji jest još malo

i oblik

i boja

tuga oči kvasi

pamučnom tišinom

raspela i broja

Volumen od

nada

strahova

i čežnji

nestaje na rubnici

svakidašnje

plohe

početka i kraja

Kraja

i početka beskraja

  
    OD KRAJPUTAŠA

     

    Na klizalištu prepariranih suza

tusto križište moći

drži na špagi

štukaturni osmijeh uškopljenog Pana

On ili ja

lažemo ljepoti

A mahovina okerom zeleni

i cijedi kradomice uzidanu bol

vrtnim gredicama

kap

po

kap

  
    PJESME RAZLIKE

  
    OČAJNA PRIČA U PROLAZU

     

    Čeljust pokvarenih zubi

lašti ohole želje pločnika.

Perje i krv pregaženih golubova

moči svoju ravnodušnost u prozi.

Razbacane lokve,

nabrekle od taštih želja

trpe crvene i sive geste potpetica.

    Evo,

mnoštvo izlazi iz kućnog nezadovoljstva.

Visoke,

vodoravne

i

krive

crte

smijulje se takvomu

bolu.

    I zato ispirni kotlić

moli kobaltno nebo par kapi

makar obične sreće.

Čekanje možda boli?

A vrijeme se posvema lijeno češe

o derutni oker

utažujući svrbež križaljke na dlanu.

Betonski azur škrtari na milosrđu.

Kmečanje i živčani drhtaji

trepere uzduhom.

    Hod i lepet prolaznika

razliju lokvu

izvan granica njenog dostojanstva.

Poneki osjete zadah pozornice

i krepku svježinu pernatog leta.

A zatim u kuću hrle.

Čeljusti, zubi i golubovi

na pladnju stoje

za neke druge

priče.

  
    PISAN ZABLUDJELOJ ŽABI

     

    Krastava kreketuša krekeće

neonskoj svjetlosti bočnoga

ugla.

Poredani vrapci na krovu

turpijaju svoje cvrkutave snove

i ne će ništa da čuju.

Ulice su bez kraja.

Prašina vida svoje rane.

Az u žabu

gleda

pod kišobranom zvjezdanog neba.

I šapće prehlađenom nosu

o žabi preko

puta.

Kako je plitak mulj kamen oko vrata

i kako gmazovi plaze površinom uma.

Kako su leptiri mlohavi i blijedi

i kako su komarci puni insekticida.

Komu li pjevaš žabo onkraj puta?

Nikog ne zanima tvoja vježba tijela

na putu pljuvačke i cigle.

Ne otiskuj

tugu

jer nje više nema.

Mazarija iznad noćne lampe gasne.

Vrijeme je glavobolje sunca.

Neukus je smrtnosti blizak.

Promet izvan tebe

prežderan i bahat.

I zato,

žabo,

utaži svoj pjev

u sadrenoj zdjelici meandra,

pa iako mokraće ima.

Požuri, jer evo već sviće

i neki azovi se

bude.

  
    PISAN U PROLAZU

     

    Golubinja ćud otisnuta

na asfaltnom pašnjaku

zjapi zabezeknuto

Bezlične lutke izloga

kokoše se taštinom

Vab putuje

tračnicom

Škiljavi plural

potepa se

o svoje

maskare

A nježnik

oslobođen srda

povodljive crte

zakorači

u

skriveni prostor

tišine

okačen

na uglu šetališta

i

ugleda

pepeljastu pticu starine

kako se

koleba

  
    OD OTOPLJENA PREMAZA GOLOTINJE

     

    Kažiprst u oknu

dimom se kovitla

Prijetnja neka

zavodi me nježno

Oblik praha

meni oči puni

Az

u vrutku traži

bridove što blaže

Tvrde jecaji

sirotinje nove

    Golotinja otopljena

na korici stida

i blago i jadno

svakodnevno sramno

brojuć

Bogu dane

želje strasti nade

grijehe krađe mane

i dalje se svejednako njiše

gledajući čedno

u sramotu metra

sebedarje

gladno

  
    PJESMA BRONČANE NIMFE

     

    Bakreni tonovi zrikahu na podnevnom suncu

Magline oka jalom gledaju dušu

koja zeleni u metalnom triku

i prkosi pasti u putu

i smije se i hoda i plače

i garavu radost daje

bez plaće

srebrnjaka

Veo

proziran

od silnih htijenja okoline

zablista u gladnim očima

uvijek žednih na cesti dima i noći

I prijeđe tada

prekrasna forma svijeta

smrad popločanog trga

i

legne na vijak što spaja suton i zoru

a zatim zaspe u trag bez konca

možda tek nekog povjetarca

što škripi šaptom u šumi

salenjaka

  
    PISAN OD PERJA NA PSEĆOJ NJUŠCI

     

    Pocrnjela vješalica u ormaru suši

pomrčinu gorke ljubavi

Mukanje se horizontalno razliježe

oličenom sobom

Čujem prljave crnine glasa

i kihanje prehlađene molitve

Az

u zatiljak niže

okoćene trnce snomorice

Vidim da gavran

na poderanom rublju prostire stolnjak

i da mokri pijesak guta

bjelinu

i da osušena korita

boluju od porebrice

Osvijetljena vješalica u ormaru

prozračuje

ukrižen pravokutnik nemira

I

ja

ništa ne vidim

ni tegle ni dunje ni paučine

samo perje

samo perje

na psećoj njušci

  
    PISAN OD LJUBIČASTOG TIJELA

     

    Crni je mačak

prešao preko puta

povorci zagorenih anđela

Novo nebo

staro nebo

Novo nebo

    Pernati zubi

cvokoću

Sičanjveglačamarttravagnstudeniprosinac

    Krtolićem

se uzvitla prhut

napoprijeko

dozrelih jabuka

Crni se mačak smiješi

s grana

visokih stabala

Anđeli

ni muški ni ženski

lebde uokoli

Žedni

Az

je

na dahu izvan svoga

tijela

  
    ZAPIS U NOĆI

     

    Polako pada noć

i

spušta se noćna tama

Moja kuća tone

u

dubok san

Az

plavet zamota

pod natrulom gredom

Duboko utone

noć

u mene cijela

Da ku’ će svjetlost bijela

Bijela

  
    PJESME MLADOSTI

  
    GNJEVNA PJESMA MLADIĆA

     

    Zašto mi daješ

Duh i činiš od

Mene jadnika?

Zašto me učiš

Da volim, a od –

Vajaš me od voljenog bića? Zašto me tjeraš u ljude,

A zatim me ostavljaš potpuno samog? Daješ mi mudrost

S kojom ne mogu biti potpuno sretan. I što je moja sloboda?

Do neka papirnata

Tuga! I što je sve

Moje mojstvo, do

Nečije zapravo

Glavstvo!? I što je

To u meni htjedno

Užasne ljepote drame

Da traje, traje i traje

U jazu mene i svojstva?

  
    PJESMA MLADOG ČOVJEKA

     

    Ti ženo mlada s patnjama na

Prstu misliš da imam cvijeće na

Na križu, predragu mimozu

Reci sebi ona živi

S nama. Miris

To je naša

Sjena

Ali meni treba, treba Božjeg

Melema. Odavno se nismo mi

Marija sreli. O, kako žudim tvoje kosti

Lomit! I ti si nekad tako trebala se ljubit…

Ali nema, treba se i molit. I možda netko sažali se

Na nas. Na naše oči i naše ruke. O, da sam makar i

Pas, tad nitko ne bi požalio nas. Ja pas, ti nešto,

Mi sve!

I sada lajem na tebe. Samo kroz sebe.

Lajem na svetu korizmu.

A netko reče iznutra kroz

Pizmu: „Tiho, tiho po –

lako, mili…“

    Strpih se i padoh s očima nabreklih od kujina vimena. O, kako

Ću skočit, nadojit se i biti kaljuža njena. Ljubit ću, rušit, podivljat

Ko bosutska pjena. Ali ja nje, nje već davno ne imah. I moja je pamet

Postala pusta… i zadnji njen dah ja prebrzo ispijah. U kaljuži od baršuna

Usta su moja bila mimoze puna. Ženo tuđa, skamenjena ženo vražijih

Valova pjeno – kuda me nose tvoji pramovi? U kamen – to doista išću hramovi?

Ja sastavni dio te palače!? A jadni vrapci tu spavat će. I kada neki bezutješni

Dečko u vodu, umjesto oblutka baci – ne vjerujem ti ženo! Ja još u ljubav

Vjerujem sneno. Pijte, pijte, sisari zemaljski, ločite ljubav svijeta!!!!!

A, Marija, Marija sada se moli i ljubi u krilu ono jedno dijete.

  
    OD LJUBAVNOG KOBA

     

    Ocrtani žudnjom napetošću tijela

prepoznasmo miris

što se pripija i kliže.

Ženo,

meni bliska

il puknut će il skočit će

neki dio mene

u te na te poda te.

I onda

oči će nam naše

gledat

naša mesa

i vidjet će

žaobu.

A

natruli oblak perutat će riječi

i

možemo mi zborit

ne imaše sluha

sluha ne imaše.

Zakopčani sobom pomis’o će doći:

ne biše nam skloni

ni zakoni

ni znakovi

ni bogovi

ni ljudi.

Usalamurimo ljubav,

jedra ženo, stoga

za onaj trenutak kad nas više ne bi

kada puca ocrt želja, nadahnuća.

Ostanimo ono što doista

jesmo:

ocrtani žudnjom

i zakovani zamkom.

  
    OD ZAVRŠNE PJESME

     

    siječanj

popiti tjeskobu u juhi od snijega

    veljača

prošetati mačje parenje u zoru

    ožujak

nažuljiti prste zelenim od kvasa

    travanj

otvoriti mladost vadičepom strasti

    svibanj

napeti luk strunom jednoroga

    lipanj

ah, lipe na Gracu gizdati ljepotom

    srpanj

uturiti oči u omaru popodnevne sjene

    kolovoz

provozati se u klasju prašine

    rujan

nujan biti

    listopad

s padavičarem mokrit u daljinu

    studeni

nacijepati balvane nejasnoća

    prosinac

oprostiti sebi darujući tebe

